b'\n_START_ARTICLE_\nPodhranjenost\n_START_SECTION_\nDefinicija\n_START_PARAGRAPH_\nPodhranjenost povzro\xc4\x8di u\xc5\xbeivanje hrane, v kateri je hranil premalo ali preve\xc4\x8d v tak\xc5\xa1nem obsegu, da povzro\xc4\x8di zdravstvene te\xc5\xbeave. To je kategorija bolezni, ki vklju\xc4\x8dujejo podhranjenost in prenahranjenost. Prenahranjenost lahko vodi v prekomerno telesno te\xc5\xbeo in debelost._NEWLINE_Malnutricija pogosto pomeni le podhranjenost. Podhranjenost se v\xc4\x8dasih uporablja kot sinonim za beljakovinsko-energijsko podhranjenost. Drugi vklju\xc4\x8dujejo v definicijo podhranjenosti tudi pomanjkanje mikrohranil. To se razlikuje od omejitve kalori\xc4\x8dnega vnosa, kjer omejitev kalorij ne vodi do negativnih u\xc4\x8dinkov na zdravje. Hipoalimentacija pomeni premajhno hranjenje._NEWLINE_Podhranjenost obsega zastoj rasti, huj\xc5\xa1anje in pomanjkanje osnovnih vitaminov in mineralov (mikrohranil). Termin lakota, ki opisuje ob\xc4\x8dutek neugodja zaradi neu\xc5\xbeivanja hrane, opisuje podhranjenost, posebno v povezavi z negotovim dostopom do hrane._NEWLINE_Termin huda podhranjenost ali huda malnutricija se navadno navezuje na beljakovinsko-energijsko podhranjenost. Ta je pogosto povezana s pomanjkanjem mikrohranil. Njeni obliki sta kva\xc5\xa1iorkor in marazem ter sta navadno prisotni so\xc4\x8dasno._NEWLINE_Vzrok kva\xc5\xa1iorkorja je neprimeren vnos beljakovin, \xc4\x8demur sledi nizka koncentracija aminokislin v organizmu. Glavni znaki so otekline, huj\xc5\xa1anje, pove\xc4\x8danje jeter, hipoalbuminemija, steatoza in v\xc4\x8dasih depigmentacija ko\xc5\xbee in las. Kva\xc5\xa1iorkor ozna\xc4\x8duje otekanje okon\xc4\x8din in trebuha, kar lahko prikriva dejansko stanje prehranjenosti._NEWLINE_Vzrok marazma je neprimeren vnos beljakovin in energije. Glavni znaki so hudo huj\xc5\xa1anje, z malo ali celo brez edemov, minimalni dele\xc5\xbe podko\xc5\xbene ma\xc5\xa1\xc4\x8dobe, huda izguba mi\xc5\xa1i\xc4\x8dne mase in nenormalne ravni serumskih albuminov. Marazem se lahko pojavi kot posledica dolgotrajnega na\xc4\x8dina prehranjevanja s premajhnim vnosom energije in beljakovin. Presnova se prilagodi, da podalj\xc5\xa1a pre\xc5\xbeivetje. Marazem je tradicionalno prisoten tam, kjer so ljudje izstradani zaradi lakote, ali v hudih primerih neje\xc5\xa1\xc4\x8dosti. Stanje ozna\xc4\x8duje ekstremna izguba mi\xc5\xa1ic in mr\xc5\xa1av videz.\n_START_SECTION_\nDiagnosticiranje\n_START_PARAGRAPH_\nSodelavci dobrodelne organizacije Zdravniki brez meja uporabljajo za takoj\xc5\xa1njo diagnozo podhranjenosti meritev obsega nadlakti. Te metode se poslu\xc5\xbeujejo zlasti pri otrocih. \xc4\x8ce je obseg otrokove nadlakti manj\xc5\xa1i od 12,5 centimetra, zdravnik diagnosticira podhranjenost. Otroka v tem primeru sprejmejo v poseben center, kjer skrbijo za njegovo prehrano in zdravstvene te\xc5\xbeave.\n_START_SECTION_\nPodhranjenost v razvitem svetu\n_START_PARAGRAPH_\nV razvitem svetu so vzroki za podhranjenost drugi, saj je na teh obmo\xc4\x8djih hrana praviloma vsem dosegljiva. Podhranjenost je v tem primeru posledica bolezni, kot sta nervozna anoreksija in bulimija. Lahko pa je podhranjenost namerno povzro\xc4\x8dena, na primer pri gladovni stavki._NEWLINE_Podhranjenost zaradi pomanjkanja hrane je bila v razvitem svetu do nedavnega zelo redka, vendar v zadnjih dvajsetih letih zopet postaja aktualen problem. Zaradi ve\xc4\x8danja razlik med revnimi in bogatimi je vse ve\xc4\x8d ljudi, ki nimajo denarnih sredstev za ustrezno prehrano (na primer brezdomci). V posameznih primerih se pojavlja podhranjenost pri otrocih, katerih star\xc5\xa1i jih zlorabljajo, jim namerno odtegujejo hrano ali jih zanemarjajo. Zaradi zanemarjanja prihaja do primerov podhranjenosti tudi v domovih za ostarele in negovalnih domovih.\n_START_SECTION_\nPodhranjenost pri starostnikih\n_START_PARAGRAPH_\nStarostnik ima zvi\xc5\xa1ano stopnjo presnove pri po\xc5\xa1kodbah in boleznih. Predvsem je v ospredju primanjkljaj beljakovin. Prav prenizek vnos beljakovin je najpogostej\xc5\xa1a oblika podhranjenosti pri starostnikih, ki pa je prepogosto spregledana._NEWLINE_Najvi\xc5\xa1ja pojavnost podhranjenosti je pri kroni\xc4\x8dno bolnih in pri tistih, ki bivajo v okviru razli\xc4\x8dnih institucij. Ameri\xc5\xa1ki podatki ka\xc5\xbeejo, da ima 16\xc2\xa0% starostnikov dnevni vnos hranil manj kot 1.000 kcal, kar ne zado\xc5\xa1\xc4\x8da njihovim potrebam. 40\xc2\xa0% starostnikov ima premajhen vnos treh ali ve\xc4\x8d hranilnih snovi. S problemom podhranjenosti se sre\xc4\x8dujemo tudi pri 12-50\xc2\xa0% bolnikov v akutni bolni\xc5\xa1ni\xc4\x8dni oskrbi in pri 25-60\xc2\xa0% bolnikov, ki so v dolgotrajni oskrbi._NEWLINE_Vendar pa tudi previsoki energijski vnosi oz. previsoki vnosi posameznih hranil vodijo do bolezenskih stanj (povi\xc5\xa1an nivo krvnih ma\xc5\xa1\xc4\x8dob, hipervitaminoza, debelost ...). Zavedati se moramo, da je tudi debel pacient lahko podhranjen.\n_START_SECTION_\nPatofiziologija\n_START_PARAGRAPH_\nBeljkovinsko-energijska podhranjenost je posledica neprimernega vnosa hrane (npr. stradanje) ali je povezana s fiziolo\xc5\xa1kimi mehanizmi, ki se aktivirajo ob pojavu bolezni in vplivajo na presnovo in sestavo telesa ter apetit (npr. kaheksija). Pri premajhnem vnosu hrane (primarno kalori\xc4\x8dno pomanjkanje) se telo prilagodi tako, da porablja ma\xc5\xa1\xc4\x8dobne zaloge in ne izkori\xc5\xa1\xc4\x8da beljakovin in mi\xc5\xa1ic. Fiziolo\xc5\xa1ke spremembe so povratne \xe2\x80\x93 ko se pove\xc4\x8data vnos hranil in aktivnost, se izbolj\xc5\xa1a prehransko stanje. Kaheksijo ozna\xc4\x8duje faza akutnega vnetnega odgovora, ki je povezan s povi\xc5\xa1animi vnetnimi posredniki (TNF-a in IL-6) in pove\xc4\x8dano razgradnjo beljakovin in mi\xc5\xa1ic. Za izbolj\xc5\xa1anje stanja ni dovolj le pove\xc4\x8dati vnosa hrane. \xc4\x8ceprav je kaheksija navadno povezana s specifi\xc4\x8dnimi kroni\xc4\x8dnimi bolezenskimi stanji (npr. rak, oku\xc5\xbeba), se lahko pri starej\xc5\xa1ih razvije tudi brez o\xc4\x8ditnega vzroka. Te fiziolo\xc5\xa1ke spremembe so spremenljive. Treba je biti pozoren pri na\xc4\x8drtovanju zmanj\xc5\xa1evanja izgube telesne te\xc5\xbee in funkcijskega upada, ki pogosto spremljata kaheksijo.\n_START_SECTION_\nDiagnoza\n_START_PARAGRAPH_\nOcena prehranskega stanja starostnika je zapletena in tesno povezana z natan\xc4\x8dno anamnezo (tudi heteroanamnezo) in klini\xc4\x8dnim pregledom._NEWLINE_Anamneza mora biti natan\xc4\x8dna, zanimajo nas starostnikove prehranjevalne navade in njihove spremembe, morebitna nihanja telesne te\xc5\xbee, spremembe apetita in delovanja prebavil. Vpra\xc5\xa1amo po prisotnosti te\xc5\xbeav pri po\xc5\xbeiranju, spremembi oku\xc5\xa1anja, slabosti, bruhanju, bole\xc4\x8dinah, aspiraciji ali regurgitaciji hrane (povratnega zatekanja hrane iz \xc5\xbeelodca)._NEWLINE_Klini\xc4\x8dni pregled vklju\xc4\x8duje meritev indeksa telesne mase, oceno mi\xc5\xa1i\xc4\x8dne mase in podko\xc5\xbenih zalog ma\xc5\xa1\xc4\x8devja (debelina ko\xc5\xbene gube, mi\xc5\xa1i\xc4\x8dni obseg, prisotnost atrofij mi\xc5\xa1ic), oceno hidracije (ko\xc5\xbeni turgor), ugotavljanje prisotnosti edemov in ascitesa, inspekcijo in oceno znakov hipovitaminoz (dermatitis, glositis). Pri bolnikih, ki jih zdravimo z zdravili, i\xc5\xa1\xc4\x8demo znake interakcij zdravil z u\xc4\x8dinkom na delovanje prebavil (driska, zaprtje, slabost)._NEWLINE_Natan\xc4\x8dno spremljanje telesne te\xc5\xbee, ki odra\xc5\xbea neravnovesje med vnosom kalorij ter energijsko porabo je najla\xc5\xbeja metoda za ugotavljanje podhranjenosti. Izguba telesne te\xc5\xbee za 5\xc2\xa0% glede na prvotno te\xc5\xbeo bolnika je povezana s pove\xc4\x8dano umrljivostjo, zato jo moramo odkriti in prepre\xc4\x8diti nadaljevanje izgub. Zmanj\xc5\xa1anje telesne te\xc5\xbee za 10\xc2\xa0% zaradi bolezenskega stanja pomeni slab\xc5\xa1i klini\xc4\x8dni izid, izguba 15-20\xc2\xa0% ali ve\xc4\x8d telesne te\xc5\xbee pa ka\xc5\xbee na hudo podhranjenost. Posebej moramo biti pozorni na spremembo telesne te\xc5\xbee pri hospitaliziranih pacientih in jih redno tehtati._NEWLINE_Poleg pridobljenih podatkov si pri diagnostiki pomagamo \xc5\xa1e z laboratorijskimi rezultati koncentracije beljakovin in \xc5\xa1tevila levkocitov v krvi. Biokemi\xc4\x8dne in imunolo\xc5\xa1ke meritve albuminov, transferina in limfocitov niso specifi\xc4\x8dni ozna\xc4\x8devalci podhranjenosti, vendar nam dajejo informacijo o prognozi. Pri izgubi telesne te\xc5\xbee za ve\xc4\x8d kot 20\xc2\xa0% zna\xc5\xa1a vrednost serumskega albumina manj kot 21g/L, transferina manj kot 1g/L in celokupno \xc5\xa1tevilo limfocitov manj kot 800/\xce\xbcL. To ka\xc5\xbee na hudo beljakovinsko podhranjenost._NEWLINE_Pred zdravljenjem posku\xc5\xa1amo najti vzroke, ki so pripeljali do podhranjenosti in jih zdraviti. Pri starostnikih je vzrokov pogosto ve\xc4\x8d in so te\xc5\xbeje opredeljivi. Raziskave ka\xc5\xbeejo, da so najpogostej\xc5\xa1i vzroki izgube telesne te\xc5\xbee starostnikov depresija, gastrointestinalna obolenja (pepti\xc4\x8dni ulkus in motnje motilitete) in maligne bolezni._NEWLINE_Ve\xc4\x8dinoma diagnosticirajo vzrok z anamnezo, telesnim pregledom in osnovnimi laboratorijskimi testi (analiza urina, kompletna krvna slika, serumski elektroliti, ledvi\xc4\x8dna, jetrna in \xc5\xa1\xc4\x8ditni\xc4\x8dna funkcija, pregled blata na prisotnost krvi in rentgensko slikanje prsnega ko\xc5\xa1a). \xc4\x8ce ne najdejo vzroka, smernice priporo\xc4\x8dajo opazovanje in spremljanje.\n_START_SECTION_\nZdravljenje podhranjenosti\n_START_PARAGRAPH_\nStarej\xc5\xa1e osebe, ki ne zadostijo svojim kalori\xc4\x8dnim ter beljakovinskim zahtevam, potrebujejo prehransko podporo. Bolniki pogosto ne vna\xc5\xa1ajo zadostnih koli\xc4\x8din hranil, ali pa imajo pomanjkanje nekaterih nujno potrebnih vitaminov ali mineralov. Pri zdravljenju je nujno potrebno poiskati vzrok podhranjenosti in ga tudi, \xc4\x8de je mo\xc5\xbeno, vzro\xc4\x8dno zdraviti._NEWLINE_Dnevni vnos kalorij naj bo okrog 60 kcal/kg telesne te\xc5\xbee, od tega 1,2\xe2\x88\x922 g beljakovin/kg telesne te\xc5\xbee. Hranila najprej poskusimo nadomestiti z ustrezno in uravnote\xc5\xbeeno prehrano, ki ima dovolj visoko kalori\xc4\x8dno vrednost in zadostno prisotnost mikroelementov in vitaminov. Hrana naj se vna\xc5\xa1a peroralno. \xc4\x8ce bolniki ne zmorejo pre\xc5\xbeve\xc4\x8diti hrane, naj se uporablja teko\xc4\x8da hrana._NEWLINE_Pri zdravljenju podhranjenosti so zelo pomembni svojci._NEWLINE_Hrana naj bo v ve\xc4\x8d obrokih in tak\xc5\xa1na, ki jo bolniki radi u\xc5\xbeivajo. Zdravniki naj ne omejujejo vnosa soli in ma\xc5\xa1\xc4\x8dob. Obroki naj ne bodo diabeti\xc4\x8dni, saj je to pogost vzrok podhranjenosti. Pomembno je tudi dodajanje beljakovinskih in kalori\xc4\x8dnih dodatkov, \xc4\x8de \xc5\xbeelen vnos kalorij ni dose\xc5\xbeen; in dodajanje multivitaminskih pripravkov._NEWLINE_\xc4\x8ce ti ukrepi niso uspe\xc5\xa1ni, pridejo v po\xc5\xa1tev farmakolo\xc5\xa1ki pristopi. Bolnikom lahko pomagajo s stimulatorji apetita in anabolnimi hormoni. \xc4\x8ce je vzrok podhranjenosti dolo\xc4\x8dena bolezen, jo zdravijo vzro\xc4\x8dno. Pri starej\xc5\xa1ih ljudeh se pogosto pojavi podhranjenost, povezana z depresijo. Depresijo zdravijo z antidepresivi, ali pa bolnika napotijo na psihiatri\xc4\x8dno obravnavo._NEWLINE_Fizi\xc4\x8dna aktivnost dokazano pozitivno vpliva na apetit in fukcionalni status. Priporo\xc4\x8dljivo je vklju\xc4\x8devanje bolnika k izvajanju fizi\xc4\x8dne aktivnosti, seveda do te mere, kjer ni ve\xc4\x8dje mo\xc5\xbenosti po\xc5\xa1kodb._NEWLINE_Hude oblike podhranjenosti je nujno potrebno zdraviti v bolni\xc5\xa1nici. Sprva je pomembno popraviti elektrolitsko in teko\xc4\x8dinsko ravnovesje, ter za\xc4\x8deti zdraviti oku\xc5\xbebe oziroma druga stanja, ki so privedla do podhranjenosti. Sledi vnos hranil, \xc4\x8de je le mo\xc5\xbeno, s peroralnim na\xc4\x8dinom hranjenja. \xc4\x8ce to ni mogo\xc4\x8de, dodajamo hranila preko nazogastri\xc4\x8dne sonde ali preko gastrostome. Parenteralna prehrana je indicirana pri izredno hudih oblikah podhranjenosti in pri tistih, ki ne prena\xc5\xa1ajo enteralnega hranjenja. V kolikor se odlo\xc4\x8dijo za parenteralno prehrano, je na voljo dostop preko perifernih ali preko centralnih ven. \xc4\x8ceprav lahko pride do nevarnih zapletov, se bolj priporo\xc4\x8da dostop preko centralnih ven (podklju\xc4\x8dni\xc4\x8dna vena ali notranja jugularna vena), saj se lahko dodajajo ve\xc4\x8dje koncentracije npr. aminokislin ter dekstroze, ki se v periferne vene ne smejo dajati. Bolniki parenteralno prehrano dobro prena\xc5\xa1ajo, mo\xc5\xbeno jo je dobro in natan\xc4\x8dno regulirati, prav tako bolnik nima tveganja za aspiracijo. Te\xc5\xbeave, ki se lahko pojavijo, so povezane predvsem z oku\xc5\xbebo ob vstavljenem katetru.\n_START_SECTION_\nZapleti zdravljenja\n_START_PARAGRAPH_\nZdravljenje podhranjenosti se lahko zaplete.\xc2\xa0\xc2\xbbReefeeding\xc2\xab\xc2\xa0sindrom\xc2\xab\xc2\xa0se ka\xc5\xbee s prese\xc5\xbekom teko\xc4\x8dine v telesu, elektrolitskim primanjkljajem, hiperglikemijo, motnjami sr\xc4\x8dnega ritma, drisko. Ta je obi\xc4\x8dajno milej\xc5\xa1e oblike in hitro izgine. Ker podhranjenost moti ledvi\xc4\x8dno in sr\xc4\x8dno funkcijo, hidracija povzro\xc4\x8di volumsko preobremenitev sr\xc4\x8dno\xc5\xbeilnega sistema. Zdravljenje zmanj\xc5\xa1a zunajceli\xc4\x8dni kalij in magnezij. Pomanjkanje teh ionov vodi v aritmije. Metabolizem ogljikovih hidratov med zdravljenjem stimulira inzulin. Ta povzro\xc4\x8da premik fosfata v celice. Hipofosfatemija povzro\xc4\x8da mi\xc5\xa1i\xc4\x8dno \xc5\xa1ibkost, parestezije, komo ali aritmije. Ker se nivo fosfata med zdravljenje mo\xc4\x8dno spreminja, je potrebno natan\xc4\x8dno spremljati njegov nivo v krvi. Med zdravljenjem lahko postane endogeni inzulin neu\xc4\x8dinkovit, kar vodi v hiperglikemijo. Pride lahko do dehidracije in hiperosmolarnosti. Mo\xc5\xbeen je tudi pojav prekatnih motenj ritma. Nadome\xc5\xa1\xc4\x8danje hrane pri podhranjenih povzro\xc4\x8di padec krvnega tlaka, \xc4\x8demur lahko sledijo sinkope, ki pove\xc4\x8dajo tveganje za padce. Padec krvnega tlaka povzro\xc4\x8da hrana, bogata z ogljikovimi hidrati, saj se iz nje spro\xc5\xa1\xc4\x8da vazodilatorni kalcitoninu podoben peptid._NEWLINE_Kakr\xc5\xa1nokoli zdravljenje preko sonde pove\xc4\x8da tveganje aspiracije. Zadnje \xc5\xa1tudije so pokazale, da je dolgotrajnej\xc5\xa1e zdravljenje s sondo povezano s \xc5\xa1tevilnimi zapleti, zato je prognoza bolezni enaka ali slab\xc5\xa1a kot pri tistih, kjer ni uporabljena sonda. Pomembno je torej, da se natan\xc4\x8dno dolo\xc4\x8di, kateri bolniki bodo imeli korist od nje.'